ওয়াকফ বিল রিপোর্ট নিয়ে সংসদে তুমুল, কী বলল বিরোধীরা?

ওয়েব ডেস্ক: বৃহস্পতিবার রাজ্যসভায় পেশ হল জয়েন্ট পার্লামেন্টারি কমিটির (JPC) ওয়াকফ সংশোধনী বিল (Waqf Bill) সংক্রান্ত রিপোর্ট। এই রিপোর্ট নিয়ে তীব্র বিরোধিতা করলেন কংগ্রেসের (Congress) জাতীয় সভাপতি মল্লিকার্জুন খাড়গে (Mallikarjun Kharge)। তাঁর অভিযোগ, এই রিপোর্টে বিরোধী দলের নেতাদের অসন্তোষের কথাগুলি বাদ দেওয়া হয়েছে। শুধু রাজ্যসভাই নয়, লোকসভাতেই ওয়াকফ বিলের রিপোর্ট নিয়ে তুমুল প্রতিবাদ জানান বিরোধী দলের নেতারা।

ওই কমিটিতে সংখ্যাগরিষ্ঠতার সুযোগ নিয়ে বিরোধীদের সব প্রস্তাব খারিজ করেছে বিজেপি, তাই রাজ্যসভায় রিপোর্ট প্রত্যাহারের দাবি জানান খাড়গে সহ বিরোধী পক্ষ। তবে সে আপত্তি অগ্ৰাহ্য করার সম্ভাবনাই বেশি। বিতর্কিত বিলের মাধ্যমে সব ওয়াকফ সম্পত্তির উপর রাষ্ট্র তথা বকলমে সরকারের নিয়ন্ত্রণ কায়েম করতে চাওয়া হয়েছে।

আরও পড়ুন: স্ত্রী অলস জীবন কাটিয়ে স্বামীর কাছে খোরপোশ আদায় তারিফ যোগ্য নয়: ওড়িশা আদালত

বিরোধী নেতাদের অসন্তোষ সংক্রান্ত মন্তব্য বাদ দেওয়া হয়েছে এই অভিযোগ করল শাসকদল বিজেপি। তবে তারা এও জোর দিয়ে বলেছে, কোনও মন্তব্য অসমীচীন মনে হলে তা বাদ দেওয়ার অধিকার রয়েছে প্যানেলের চেয়ারম্যানের।

এদিকে রাজ্যসভায় বিজেপি-র নেতা জেপি নাড্ডা (JP Nadda) বিরোধীদের আক্রমণ করেন, তাদের ‘দায়িত্বজ্ঞানহীন’ বলে আখ্যা দেন। তিনি বলেন, “সংসদের অভ্যন্তরে নানা বিষয় নিয়ে আলোচনা এবং বিতর্ক চলে। গণতন্ত্রে মতের মিল নাই হতে পারে, কিন্তু আমাদের ঐতিহ্যের মর্যাদা দিতেই হবে। সে কথা মাথায় রেখে কক্ষের কাজকর্ম সংবিধান মেনে হওয়া উচিত।”